'Skrikwekkende' verwikkeling by Laerskool Schweizer-Reneke | Maroela Media
Foto: Molaole Montsho//ANA
Die beheerliggaam van Laerskool Schweizer-Reneke is glo verbied om mense die skoolterrein te belet en beveel om betogers van veral die EFF en die SAKP op die skoolterrein toe te laat.
Ian Cameron, AfriForum se nasionale hoof van gemeenskapsveiligheid, sê dis "skrikwekkend" dat die polisie opdragte van politici aanvaar nadat die waarnemende hoof van die plaaslike polisiegroepering Woensdag die afstandbeheerder afgeneem het waarmee die beheerliggaam toegang tot die skoolperseel bestuur het.
Cameron beweer hy het gesê hy het opdrag by Sello Lehari, Noordwes se LUR vir onderwys, gekry om beheer oor toegang tot die perseel oor te neem sodat betogers vrylik toegang kan verkry.
Die skool is in die nuus nadat 'n ouer 'n foto in die sosiale media gedeel het wat kwansuis wys hoe 'n onderwyseres haar klas volgens hul ras laat sit het. Die onderwyseres wat die foto geneem het, Elana Barkhuizen, is intussen deur die beheerliggaam geskors.
Lehari het Donderdag tydens 'n marathonvergadering met ouers en ander belanghebbendes gesê hul voorlopige ondersoek is afgehandel. Hy het onderneem om Donderdag in die provinsiale hoofstad, Mahikeng, die skorsing van nog twee persone aan te kondig.
Cameron sê daar was Woensdag voor, tydens en ná Lehari se vergadering "'n groot gemors" by die skool. Dit was toe dat die polisie die afstandbeheerder by 'n lid van die beheerliggaam afgeneem het.
"Hy het gesê hulle [die polisie] hanteer alles by die skool," vertel Cameron. "Ons het 'n bandopname waar hy sê die betogers moet by die skool kan inkom en die land behoort aan hulle."
Cameron sê dié uitlatings van die polisie, wat nie veronderstel is op opdragte van politici uit te voer nie, maak AfriForum "baie bekommerd". Hulle het die regsfirma Hurter Spies Ing. opdrag gegee om 'n aanmaning aan die polisie te stuur waarin hy gelas word om te verseker dat die skool veilig gehou word, nie dat hulle beheer oor perseel sal oorneem nie.
AfriForum is ook bekommerd oor betogers se reaksie wanneer daar na Donderdag of Vrydag na verwagting aangekondig sal word dat Barkhuizen se skorsing opgehef word. Betogers het reeds Woensdag twee buitebande aan die skoolhekke gehang, maar dit nie aan die brand gesteek nie, vertel Cameron.
Nadat Lehari hulle toegespreek het oor wat in die vergadering gesê is en die bevindings in die voorlopige verslag, is hulle vreedsaam uiteen.